Masuku se droomskop gee Cheetahs vlerkeArgieffoto (Foto: hirobi/Pixabay) Die Springbok Pat Lambie het dit in ŉ toets teen die All Blacks gedoen en Damian Willemse het Wallis in ŉ toets in die doodsnikke gekelder. Sondagmiddag in die Stadio Sergio Lanfranchi in Parma was dit die Cheetahs se losskakel, Siya Masuku, se beurt toe hy hom by hulle aangesluit het. Die Cheetahs was met speeltyd in hul wedstryd in die Europese Uitdaagbekerreeks teen Pau verstreke met 6-6 gelykop. Die Cheetahs moes wen om tot die uitkloprondes van die reeks deur te dring, want Pau se punteverskil was beter nadat albei spanne met ses ligapunte begin het. Masuku, wat in Piet Retief skoolgegaan het en reeds vir die Leeus en Southern Kings gespeel het voordat hy hom in 2021 by die Cheetahs aangesluit het, was kort voor sy heldedaad die skurk in die verhaal toe hy byna die wedstryd op ŉ skinkbord weggegee het nadat hy nie ŉ voorlaaste strafskop naby Pau se doellyn kon uitskop nie. Met net een minuut se speeltyd oor het Pau besit behou, ŉ bietjie gedryf, die bal stadig gemaak en ŉ bietjie verder gedryf, maar is toe gestraf omdat hulle die bal vasgehou het. Masuku het nader gestaan en komkommerkoel met die strafdoel van sowat 45 meter geslaag. Die Cheetahs se droom, wat ŉ minuut vantevore byna verwoes was, was weer lewend. Nou kan hulle saam met die groot honde in Europa bly blaf. Maar maklik gaan dit nie wees nie, veral nie as die beseerde Bokke, Ruan Pienaar, Frans Steyn en Oupa Mohoje nie betyds van hul beserings herstel nie. Maar die Cheetahs, wat jare lank aan die agterspeen suig, wat in Parma moet bly om in Europa te speel en wie se spelerspens jaarliks deur ander spanne gestroop word, het gewys dat hulle nooit sal gaan lê nie. Punte: Cheetahs 9 (3): Strafdoele: Siya Masuku (3). Pau 6 (3): Strafdoele: Thibault Dibeas (2).